Na osnovu člana 23. Statuta Saveza psihoterapijskih udruženja u BiH (SPUBIH), (u daljem tekstu: Statut), Upravni odbor SPUBIH na sjednici održanoj dana 02.02. 2022. godine donio je odluku o etičkom odboru Saveza.

**PRAVILNIK O RADU ETIČKOG ODBORA SAVEZA PSIHOTERAPIJSKIH UDRUŽENJA U BIH**

OPŠTE ODREDBE

**Član 1**

Ovim pravilnikom uređuju se organizacija, nadležnost, uslovi za imenovanje i prestanak dužnosti člana, sastav, postupak, način rada i odlučivanja Etičkog odbora Saveza psihoterapijskih udruženja u BiH u daljem tekstu: (Etički odbor), kao i druga pitanja od značaja za rad tog tijela.

**Član 2**

Etički odbor je stalno radno tijelo Saveza psihoterapijskih udruženja u BiH.

Sjedište Etičkog odbora je u sjedištu Saveza.

**Član 3**

Etički odbor promoviše etičke principe sadržane u Etičkom kodeksu i Pravilniku o disciplinskom i žalbenom postupku Saveza psihoterapijskih udruženja Bosne i Hercegovine, prati njihovu primjenu, u cilju podizanja svijesti psihoterapeuta, psihoterapijskih udruženja i članova SPUBIHa o značaju primene etičkih principa i pravila ponašanja u vršenju njihovih dužnosti, javnom delovanju i privatnom životu za podizanje ugleda psihoterapeuta.

**Član 4**

Etički odbor je nadležan da:

* Prati poštovanje i primenu odredaba Etičkog kodeksa i Pravilniku o disciplinskom i žalbenom postupku Saveza psihoterapijskih udruženja Bosne i Hercegovine.
* Predlaže Savezu pokretanje postupka za izmene Pravilnika o disciplinskom i žalbenom postupku Saveza psihoterapijskih udruženja Bosne i Hercegovine i drugih akata u vezi sa Etičkim kodeksom.
* Daje načelna mišljenja o tome da li je određeno ponašanje psihoterapeuta i psihoterapijskih udruženja u skladu sa Etičkim kodeksom i Pravilnikom o disciplinskom postupku.
* Donosi smernice za ponašanje psihoterapeuta i psihoterapijskih udruženja u skladu sa Etičkim kodeksom i Pravilnikom o disciplinskom postupku., a u skladu sa europskim standardima za psihoterapiju.
* Donosi Poslovnik o radu Etičkog odbora.
* Obavlja i druge poslove u vezi sa primjenom i poštovanjem Etičkog kodeksa i Pravilnika o disciplinskom i žalbenom postupku Saveza psihoterapijskih udruženja Bosne i Hercegovine.

**Član 5**

U vršenju svojih nadležnosti Etički odbor sarađuje sa Savezom, njegovim radnim tijelima, državnim organima i institucijama i drugim subjektima.

**Član 6**

Etički odbor podnosi godišnji izveštaj o svom radu Savezu, najkasnije do 1. marta tekuće godine za prethodnu godinu i uvijek kada Savez to zatraži.

**Član 7**

Stručno-tehničke i administrativne poslove za potrebe Etičkog odbora obavlja Administrativna kancelarija Saveza.

**Član 8**

Na pitanja koja nisu uređena ovim Pravilnikom shodno se primenjuju odredbe Skupštine Saveza

ETIČKI ODBOR

**Sastav**

**Član 9**

Etički odbor imenuje Upravni odbor Saveza i ima pet članova.

Za člana Etičkog odbora može biti imenovan psihoterapeut u penziji, ako je član Saveza i ako se aktivno bavi psihoterapijskim radom.

**Član 10**

Predsjednik Etičkog odbora bira se iz reda članova Etičkog odbora na period od četiri godine većinom glasova svih članova Etičkog odbora i mogu biti ponovo birani.

**Član 11**

Predsjednik Etičkog odbora:

- predstavlja Etički odbor;

- stara se o organizaciji i zakonitosti rada Etičkog odbora;

- saziva sjednice, predlaže dnevni red i predsjedava sjednicama Etičkog odbora;

- stara se o primjeni ovog pravilnika;

- potpisuje akte Etičkog odbora;

- predstavlja Etički odbor pred Savezom i drugim organima i institucijama;

- obavlja i druge poslove utvrđene internim aktima Saveza.

**Član 12**

Predsednika Etičkog odbora u slučaju odsustva ili sprečenosti zamjenjuje jedan od članova Etičkog odbora, prema dogovoru.

**Imenovanje članova**

**Član 13**

Članove Etičkog odbora imenuje Upravni odbor Saveza

Za člana Etičkog odbora može biti imenovan psihoterapeut u penziji koji:

- obavlja psihoterapeijsku praksu po zakonskim odredbama,

- nije disciplinski kažnjen/ kažnjavan.

Član Etičkog odbora imenuje se na period od četiri godine i može biti ponovo imenovan.

**Prestanak dužnosti**

**Član 14**

Odluku o prestanku dužnosti člana Etičkog odbora donosi Savez, a na prijedlog disciplinske komisije.

**Član 15**

Članu Etičkog odbora prestaje dužnost iz sledećih razloga:

- istekom mandata na koji je izabran;

- na lični zahtev;

- usled trajnog gubitka radne sposobnosti;

- kada je prekršio odredbe etičkog kodeksa i pravilnika o disciplinskom postupku.

- razrješenjem.

**Član 16**

Član Etičkog odbora razrešava se dužnosti iz sledećih razloga:

* Kada dužnost člana Etičkog odbora ne vrši u skladu sa ovim pravilnikom ili je vrši nesavjesno.
* Kada je pravnosnažno osuđen za kažnjivo delo koje ga čini nedostojnim za vršenje dužnosti člana Etičkog odbora.

**Član 17**

Obrazložen prijedlog za razrješenje dužnosti člana Etičkog odbora mogu podnijeti predsjednik i član Saveza, predsednik i član Etičkog odbora.

Uz predlog iz stava 1. ovog člana prilaže se dokaz o postojanju razloga za razrešenje člana Etičkog odbora.

**Član 18**

Savez odbacuje prijedlog za razrješenje člana Etičkog odbora koji je:

- podnijet od strane lica koje za to nije ovlašćeno,

- nejasan, nerazumljiv ili nepotpun.

**Član 19**

Savez odlučuje o pokretanju postupka za razrešenje člana Etičkog odbora u roku od 15 dana od dana prijema predloga za njegovo razrešenje.

Odluku o pokretanju postupka za razrešenje Savez donosi kada nađe da dokazi podnijeti uz predlog za razrješenje ukazuju da član Etičkog odbora svoju dužnost ne vrši u skladu sa ovim pravilnikom ili je vrši nesavjesno odnosno da ga kažnjivo delo za koje je pravnosnažno osuđen čini nedostojnim za člana Etičkog odbora.

Savez dostavlja odluku iz stava 2. ovog člana i predlog za razrešenje članu Etičkog odbora protiv kojeg je pokrenut postupak, kao i Etičkom odboru.

**Član 20**

Savjet je dužan da omogući članu Etičkog odbora protiv koga je pokrenut postupak za razrješenje da se, u roku od osam dana od dana prijema odluke o pokretanju postupka protiv njega, izjasni o navodima iz prijedloga za njegovo razrješenje u pisanoj formi, a na njegov zahtijev i usmeno na sjednici Saveza.

Odluku o razrešenju člana Etičkog odbora ili odbijanju prijedloga za njegovo razrješenje Savez donosi u roku od 30 dana od dana pokretanja postupka za razrješenje.

NAČIN RADA I ODLUČIVANJA

**Član 21**

Etički odbor postupa i donosi odluke povodom inicijalnih akata i na sopstvenu inicijativu.

**Član 22**

Etički odbor radi i donosi odluke na sjednicama.

Sjednice se po pravilu održavaju u sjedištu Etičkog odbora, a mogu se održati i dopisnim i elektronskim putem, na način uređen Poslovnikom o radu Etičkog odbora.

**Član 23**

Sjednice Etičkog odbora su zatvorene za javnost.

Pored članova Etičkog odbora, sjednici mogu prisustvati i zaposleni u Administrativnoj kancelariji Saveza

Izuzetno, po pozivu Etičkog odbora sjednici mogu da prisustvuju i druga lica, koja bi mogla da doprinesu raspravi o predmetu koji je na dnevnom redu sjednice.

Svi prisutni su dužni da čuvaju kao tajnu podatke koje su saznali na sjednici.

**Član 24**

Sjednice Etičkog odbora održavaju se po potrebi, a najmanje dva puta godišnje.

Predsednik Etičkog odbora saziva sjednicu i predlaže njen dnevni red, o čemu obavještava članove Etičkog odbora najkasnije 15 dana prije dana održavanja sjednice.

Predsednik Etičkog odbora saziva sjednicu na sopstvenu inicijativu ili na obrazloženi prijedlog najmanje tri člana Etičkog odbora, koja sadrži nacrt dnevnog reda i rok u kojem se predlaže održavanje sjednice Etičkog odbora, koji ne može biti kraći od 15 dana od dana podnošenja prijedloga.

**Član 25**

Radom sjednice predsedava i rukovodi predsjednik Etičkog odbora.

Za punovažan rad sednice Etičkog odbora neophodno je prisustvo najmanje tri člana.

Predsjednik Etičkog odbora otvara sednicu i predlaže dnevni red o kome se glasa.

Etički odbor donosi odluke većinom glasova svih članova.

O sednici Etičkog odbora vodi se zapisnik, koji potpisuju predsjednik Etičkog odbora i zapisničar.

**Član 26**

Ostala pitanja u vezi sa radom i odlučivanjem na sjednicama Etičkog odbora koja nisu uređena ovim pravilnikom, uređuju se Poslovnikom o radu Etičkog odbora.

ZAVRŠNE ODREDBE

**Član 27**

Odredbe koje nisu obuhvaćene ovim Pravilnikom primjenjuju se premanačelima Etičkog kodeksa i Pravilnika o disciplinskom i žalbenom postupku Saveza psihoterapijskih udruženja Bosne i Hercegovine.

**Član 28**

Ovaj Pravilnik stupa na snagu danom usvajanja na Skupštini Saveza psihoterapijskih udruženja Bosne i Hercegovine.